L-Awstralja se terġa' tibda t-titjiriet ta' ripatrijazzjoni mill-Indja wara kritika kbira Mill-15 ta' Mejju, l-Awstralja se terġa' tibda t-titjiiriet ta' ripatrijazzjoni għal xi ċittadini li jinsabu fl-Indja. Il-Prim Ministru Scott Morrison iffaċċja kritika kbira talli naqas milli jgħin liċ-ċittadini maqbuda fin-nazzjon li jinsab mifni mill-pandemija tal-Covid-19. Il-projbizzjoni qajmet iktar rabja wara li l-gvern qal li l-Awstraljani li xtaqu jirritornaw mill-ġdid id-dar tagħhom jistgħu jiffaċċjaw il-ħabs jew multi. Dawn it-titjiriet ta' ripatrijazzjoni se jibdew billi għall-bidu jġibu lura ċittadini meqjusa bħala vulnerabbli. Rapporti jgħidu li hemm mad-900 Awstraljan li huma reġistrati mal-gvern li jaqgħu f'dan il-grupp. B'kollox hemm aktar minn 9,000 Awstraljan li jinsab fl-Indja. Morrison qal li jistenna li l-projbizzjoni tal-ivvjaġġar tintemm fil-15 ta' Mejju. Madankollu, rapporti jgħid li l-gvern tiegħu se jistenna sal-ġimgħa d-dieħla biex jieħu deċiżjoni dwar titjiriet kummerċjali mill-Indja, li huwa l-mod ta' kif il-maġġorparti tal-Awstraljani jistgħu jirritornaw lura d-dar.